Tyrkia åpner for lovlig seksuell omgang med barn ned til tolv år dersom barnet samtykker.

I Tyrkia har den konstitusjonelle domstolen nylig stemt for å avskaffe den nåværende seksuelle lavalderen i landet. Endringen medfører at barn kan anses som seksuelt myndige dersom de samtykker, skriver tyrkiske Hürriet Daily News.

Tidligere har seksuell omgang med barn under 15 år vært straffbart i Tyrkia, noe en lokal domstol i landet har kjempet for å avskaffe. Domstolen har argumentert for at ved å ha en aldersgrense på 15 år, vil det å ha sex med en 14-åring og en fireåring behandles helt likt, noe de mener er feil.

Ifølge domstolen forstår barn mellom tolv og 15 år hva det innebærer å ha sex, og at de dermed burde ha muligheten til å kunne samtykke til seksuell omgang.

Vekker sterke reaksjoner

Den konstitusjonelle domstolen i landet har nå tatt ønsket til den lokale domstolen til følge, og bestemt at den seksuelle lavalderen på 15 år skal avskaffes. Endringen trer i kraft i januar 2017.

Avstemmingen ble gjennomført i juli, men på grunn av det politiske kaoset etter kuppforsøket, har saken har ikke fått noe særlig oppmerksomhet før nå, skriver NTB.



Lovendringen vekker sterke reaksjoner blant forkjempere for menneskerettigheter og grupper som ønsker å ivareta barns interesser.

– Med mindre denne endringen tas tak i med én gang, vil overgripere begynne å vandre fritt rundt fordi det ikke finnes noe forbud, sier professor Aysun Baransel ved Foreningen for å forebygge barnemishandling og omsorgssvikt i Tyrkia, ifølge Hürriet Daily News.

Foreningen påpeker at personer under 18 år er barn ifølge internasjonale konvensjoner som Tyrkia er en del av.

– Vil føre til flere overgrep og barnebruder

En talsperson for Kvinneforeningen i Istanbul advarer også om at mange barn vil lide som en følge av lovendringen.

– Dette vil føre til at barn blir mer utsatte for seksuelle overgrep og voldtekter, og det vil også føre til at flere jenter vil giftes bort i en lav alder uten å ha tatt noen utdannelse, sier Iawyer Nazan Moroglu.

Moroglu påpeker at Tyrkia allerede har alvorlige utfordringer når det kommer til barnebruder, som hun estimerer at det allerede eksisterer 3,5 millioner av i landet.

Nylig avskaffet den konstitusjonelle domstolen i Tyrkia også en bestemmelse som sørget for at voldtekt av barn hadde en straff på 16 år i fengsel. Denne endringen vil tre i kraft i desember 2016, skriver Hürriet Daily News.